Elektromos autótöltő-állomást adtak át - Tőzsdefórum
Elektromos autótöltő-állomást adtak át
2013. július 15. 13:39 | forrás:
Az elektromos autók "tankolását" szolgáló közterületi berendezést a vidékfejlesztési miniszter adta át. Fazekas Sándor arról beszélt, hogy a töltőhely lehetőséget teremt az elektromos közlekedési eszközök minél szélesebb körű elterjesztésére.
Glattfelder Béla, a Fidesz európai parlamenti képviselője (b), Fazekas Sándor vidékfejlesztési miniszter (k) és Kövesdi Zoltán, az ELMŰ igazgatósági tagja (j) elektromos autótöltő-állomást adnak át a Vidékfejlesztési Minisztérium épülete előtt 2013. július 15-én. Az újonnan átadott töltőoszlop, amely két töltőpontot tartalmaz, a tizedik a fővárosban. MTI Fotó: Kovács Tamás
Az átadáson részt vevő Glattfelder Béla fideszes európai parlamenti képviselő kiemelte: a megújuló energiaforrások felhasználását az Európai Unió ösztönzi. Ennek jegyében született az az irányelv, amely az elektromos közlekedési eszközök széles körű elterjesztését tűzte ki céljául az unióban. Ennek értelmében Magyarországon 2020-ig mintegy 7 ezer, az elektromos autók feltöltésére szolgáló oszlopot kellene kihelyezni az ország közterületeire.
Illés Zoltán, a VM környezetügyért felelős államtitkára az MTI-nek arról beszélt: a kormány eltökélt szántéka, hogy megteremtse a feltételeit az elektromos hajtású közlekedési eszközök minél nagyobb arányú elterjesztésének Magyarországon. Ennek egyik lépése, hogy a VM - egyedüliként a közigazgatásban - rendelkezik elektromos autóval. Ez a flotta pedig várhatóan az anyagi lehetőségek függvényében bővül majd a későbbiekben.
Opel Ampera típusú autó töltődik a Vidékfejlesztési Minisztérium épülete előtt 2013. július 15-én, ahol elektromos autótöltő-állomást adtak át. Az újonnan átadott töltőoszlop, amely két töltőpontot tartalmaz, a tizedik a fővárosban. MTI Fotó: Kovács Tamás
töltőállomások Elmű-Émász elektromos autó